b'\n_START_ARTICLE_\nNordamerikansk b\xc3\xa6ver\n_START_SECTION_\nUdbredelse\n_START_PARAGRAPH_\nDen nordamerikanske b\xc3\xa6ver er udbredt i hele Canada og USA, bortset fra den arktiske tundra, Florida og \xc3\xb8rkenomr\xc3\xa5derne i det sydvestlige USA. Den findes desuden i det nordlige Mexico._NEWLINE_I 1937 blev den indf\xc3\xb8rt til Finland, hvorfra den bredte sig til Karelen og Leningrad oblast. Den er ogs\xc3\xa5 introduceret til det \xc3\xb8stligste Rusland, Kamtjatka og Sakhalin. I 1946 blev nordamerikanske b\xc3\xa6vere indf\xc3\xb8rt til \xc3\xb8en Isla Grande i Ildlandet i Argentina og har siden bredt sig i omr\xc3\xa5det.\n_START_SECTION_\nBeskrivelse\n_START_PARAGRAPH_\nDen nordamerikanske b\xc3\xa6ver er den st\xc3\xb8rste gnaver i Nordamerika. Udvoksede individer vejer normalt fra 11 til 32 kg, hvor 20 kg er det typiske. L\xc3\xa6ngden af hoved og krop er 74-90 cm, med halen yderligere 20-35 cm. Meget gamle individer kan undtagelsesvis veje mere end 40 kg eller endda op til 50 kg.\n_START_SECTION_\nForskel fra den europ\xc3\xa6iske b\xc3\xa6ver\n_START_PARAGRAPH_\nDen nordamerikanske b\xc3\xa6ver ligner overfladisk den europ\xc3\xa6iske b\xc3\xa6ver, men der er flere forskelle imellem dem. Den nordamerikanske b\xc3\xa6ver er ofte lidt mindre, med et mindre, mere afrundet, hoved. Desuden er snuden kortere og bredere, og pelsens inderste lag af uldh\xc3\xa5r er tykkere, l\xc3\xa6ngere og m\xc3\xb8rkere. Halen er bredere og mere oval og skinnebenene er l\xc3\xa6ngere, hvilket giver den nordamerikanske b\xc3\xa6ver en h\xc3\xb8jere grad af bev\xc3\xa6gelsesfrihed p\xc3\xa5 to ben. N\xc3\xa6sebenet er kortere og bredest midt p\xc3\xa5 snuden, mens det er bredest i spidsen hos europ\xc3\xa6isk b\xc3\xa6ver. N\xc3\xa6seborenes \xc3\xa5bning er kvadratisk hos nordamerikansk b\xc3\xa6ver, men trekantet hos europ\xc3\xa6isk b\xc3\xa6ver. Nakkehullet (foramen magnum) i kraniet er trekantet hos nordamerikansk b\xc3\xa6ver, men afrundet hos den europ\xc3\xa6iske. Analkirtlerne hos den nordamerikanske b\xc3\xa6ver er mindre og tykv\xc3\xa6ggede med et lille indre volumen sammenlignet med den europ\xc3\xa6iske b\xc3\xa6ver. Endelig g\xc3\xa6lder det for den nordamerikanske b\xc3\xa6ver, at spidsen af d\xc3\xa6kh\xc3\xa5rene har en kortere hul medulla (inderste del af h\xc3\xa5rstr\xc3\xa5et). Pelsfarven er ogs\xc3\xa5 forskellig. Generelt for den nordamerikanske b\xc3\xa6ver har 50% gulbrun pels, 25% r\xc3\xb8dbrun, 20% brun og 6% sortagtig. Hos den europ\xc3\xa6iske b\xc3\xa6ver er 66% gulbrun eller beige, 20% r\xc3\xb8dbrun, n\xc3\xa6sten 8% brun og kun 4% er sortagtig._NEWLINE_De to arter er ikke genetisk kompatible. Den nordamerikanske b\xc3\xa6ver har 40 kromosomer, mens europ\xc3\xa6isk b\xc3\xa6ver har 48. Der er i Rusland gjort fors\xc3\xb8g p\xc3\xa5 at krydse de to arter, men uden held. Derfor er det usandsynligt, at der vil forekomme hybridisering, hvor de to arter lever i samme omr\xc3\xa5de.\n_START_SECTION_\nLevevis\n_START_PARAGRAPH_\nLevevisen for den nordamerikanske b\xc3\xa6ver adskiller sig ikke v\xc3\xa6sentligt fra den europ\xc3\xa6iske b\xc3\xa6ver.'